ก.ล.ต.นับหนึ่งไฟลิ่งกองรีทส์ WHABT มูลค่าไม่เกิน 2.5 พันลบ.เปิดจองต.ค.
ก.ล.ต.นับหนึ่งไฟลิ่งกองรีทส์ WHABT มูลค่าไม่เกิน 2.5 พันลบ.เปิดจองต.ค.
21 ก.ย. 2558

นายปิยะพงศ์ พินธุประภา กรรมการและประธานเจ้าหน้าที่บริหาร บริษัท ดับบลิวเอชเอ เรียลเอสเตท แมเนจเม้นท์ จำกัด (WHAREM) ในฐานะผู้จัดการกองทรัสต์ เพื่อการลงทุนในอสังหาริมทรัพย์และสิทธิการเช่าดับบลิวเอชเอ บิสซิเนส คอมเพล็กซ์ หรือ กองรีทส์ WHABT เปิดเผยว่า หลังจากบริษัทได้ขออนุญาตเสนอขายหน่วยทรัสต์ เพื่อการลงทุนในอสังหาริมทรัพย์และสิทธิการเช่าดับบลิวเอชเอ บิสซิเนส คอมเพล็กซ์ (WHABT) เป็นครั้งแรก ต่อสำนักงานคณะกรรมการกำกับหลักทรัพย์ และตลาดหลักทรัพย์ (ก.ล.ต.) ล่าสุด ก.ล.ต.ได้นับหนึ่งแบบคำขอเสนอขายหลักทรัพย์และไฟลิ่งของบริษัทเป็นที่เรียบร้อยแล้ว เมื่อวันที่ 9 กันยายน 2558
นอกจากนี้ บริษัทอยู่ระหว่างเตรียมการนำเสนอข้อมูลของหน่วยทรัสต์ เพื่อการลงทุนในอสังหาริมทรัพย์และสิทธิการเช่าดับบลิวเอชเอ บิสซิเนส คอมเพล็กซ์ (WHABT) มูลค่าไม่เกิน 2,525 ล้านบาท ให้กับนักลงทุนทั่วไป และเตรียมความพร้อมก่อนการเสนอขายกองรีทส์ประเภทออฟฟิศให้เช่ารายแรกของประเทศไทย เปิดจองซื้อภายในเดือนตุลาคมนี้
“กองรีทส์ WHABT เป็นกองรีทส์ประเภทออฟฟิศให้เช่ากองแรกของประเทศไทย โดยเน้นการลงทุนในสินทรัพย์ที่เป็นเจ้าของกรรมสิทธิ์ถึงประมาณ 88% ของขนาดสินทรัพย์ ที่เข้าลงทุน โดยสินทรัพย์ที่ลงทุนประกอบด้วยการลงทุนเป็นเจ้าของกรรมสิทธ์ (Freehold) ในโครงการอาคารเอสเจ อินฟินิท วัน บิสซิเนส คอมเพล็กซ์ และลงทุนในสิทธิการเช่า (Leasehold) อายุ 30 ปี ในโครงการอาคารบางนา บิสซิเนส คอมเพล็กซ์ ซึ่งทั้ง 2 อาคารนี้เป็นอาคารสำนักงานใหม่ที่เพิ่งเปิดให้บริการในปี 2557 และปัจจุบันมียอดผู้ทำสัญญาหรือจองพื้นที่เช่าทั้ง 2 อาคารรวมแล้ว จำนวน18,711ตารางเมตร คิดเป็นประมาณ 62 % ของพื้นที่ให้เช่ารวม จำนวน 30,251ตารางเมตร”นายปิยะพงศ์ กล่าว  
นายปิยะพงศ์ กล่าวว่า สำหรับจุดเด่นของอาคารสำนักงานทั้ง 2 แห่งที่บริษัทดำเนินการเข้ามาเสนอขายในหน่วยทรัสต์ เพื่อการลงทุนในอสังหาริมทรัพย์และสิทธิการเช่าดับบลิวเอชเอ บิสซิเนส คอมเพล็กซ์ นั้น เป็นอาคารใหม่คุณภาพสูงที่มีอายุเพียง 1-2 ปีตั้งอยู่บนทำเลศูนย์กลางของกลุ่มธุรกิจพลังงาน โทรคมนาคม สื่อสารมวลชน องค์กรของรัฐ และธุรกิจสายการบิน ซึ่งพื้นที่เช่าส่วนใหญ่มีสัญญาเช่าแล้ว
อาคาร เอสเจ อินฟินิท วัน บิสซิเนส คอมเพล็กซ์ เป็นหนึ่งในอาคารสำนักงานที่ใหม่ที่สุดในบริเวณจตุจักร ห้าแยกลาดพร้าว เริ่มดำเนินการเชิงพาณิชย์เมื่อปี 2557 มีทั้งหมด 30 ชั้น ซึ่งมีพื้นที่รวม 42,905 ตารางเมตร และพื้นที่ให้เช่าสุทธิประมาณ 21,673 ตารางเมตร และมีผู้เช่าเป็นบริษัทชั้นนำในประเทศ และบริษัทชั้นนำต่างประเทศ อาทิ บริษัท อินทัช โฮลดิ้งส์ จำกัด (มหาชน) บริษัท พีทีที ไอซีที โซลูชั่นส์ จำกัด กลุ่ม ปตท. บริษัท ไมดาส โกลบอล มีเดีย จำกัด บริษัท รีจัส เซ็นเตอร์ (ประเทศไทย) จำกัด และ บริษัท ไทรอัมพ์ มอเตอร์ไซเคิลส์ (ไทยแลนด์) จำกัด เป็นต้น
นอกจากนี้อาคาร เอสเจ อินฟินิท วัน บิสซิเนส คอมเพล็กซ์ ตั้งอยู่บนทำเลศูนย์กลางธุรกิจ และชุมชนบริเวณจตุจักรใกล้ห้าแยกลาดพร้าว ซึ่งเข้า-ออก ได้ทั้งทางวิภาวดี และพหลโยธิน และยังเป็นศูนย์รวมคมนาคมขนส่ง อาทิ BTS หมอชิต , MRT ลาดพร้าว และโครงการส่วนต่อขยายระบบขนส่งมวลชนต่างๆ BTS สายสีเขียวเข้ม (พหลโยธิน ลำลูกกา ) MRT (ดอนเมือง รังสิต ) เป็นต้น
ส่วนอาคารบางนา บิสซิเนส คอมเพล็กซ์ เป็นอาคารสำนักงานที่สร้างในรูปแบบ Built-to-suit ก่อสร้างแล้วเสร็จปี 2557 ซึ่งอาคารดังกล่าวมี 7 ชั้น โดยมีพื้นที่รวม 9,875 ตารางเมตร และพื้นที่เช่าประมาณ 8,578 ตารางเมตร ทั้งนี้ อาคารดังกล่าวมีบริษัท ฮิตาชิ เซลล์ (ประเทศไทย) จำกัด เป็นผู้เช่ารายใหญ่ที่ทำสัญญาเช่าระยะยาว 10 ปี จนถึงปี 2567 นอกจากนี้อาคารบางนา บิสซิเนส คอมเพล็กซ์ ตั้งอยู่ในทำเลที่โดดเด่นบนถนนบางนา-ตราด กม.7 ซึ่งเป็นทำเลที่ใกล้กับชุมชนศูนย์การค้าเมกาบางนา และท่าอากาศยานสุวรรณภูมิ
ทั้งนี้ เชื่อว่ากองรีทส์ WHABT จะสร้างผลตอบแทนที่น่าพอใจให้กับนักลงทุน จากจุดเด่นในด้านคุณภาพของสินทรัพย์ ผู้เช่าที่มีชื่อเสียงทั้งภายในประเทศและต่างประเทศ ทำเลที่ตั้งในย่านธุรกิจที่เดินทางสะดวก และเป็นการลงทุนในกองรีทส์ที่เป็นเจ้าของกรรมสิทธิ์ในสัดส่วน 88% ของมูลค่ากองทุน